聽孫鍊師琴
作者：方回
朝代：宋

paragraphs: 名畫元不出畫工，善書决不屬書史。
子春伯牙非伶官，古能琴者必君子。
枕流漱石今孫郎，電眸冰齒霜髯張。
灑埽書室焚古香，信手爲吾調宮商。
琮琮琤琤泉落澗，嗈嗈喈喈鴻度漢。
從容整暇未肯忙，小俟吟猱觀抑按。
急如快劍斫蛇分兩截，琉璃瓶碎玉簪折。
似有鸞膠再補完，細視冰弦元不絕。
又如電走雹飛驅霹靂，老樹百丈龍爪入。
得非獺髓滅瘢痕，依舊烏桐淨如拭。
睥睨黠鼠伏狸奴，殺機一動與之俱。
鷹揚頗類師尚父，牧野秉鉞行天誅。
臨河而聞殺鳴犢，曳輪不往反乎覆。
許由不受堯天下，一瓢雖無吾亦足。
聖門此意傳不傳，耿耿精靈月在天。
孫郎何處得授受，長江秋霽印嬋娟。
五音本無根舌齒，六律發揮憑手指。
音律之外求七情，萬變悉從心上起。
孫郎胸次夫何如，貯儲古今萬卷餘。
孰謂七弦軫上之神聖，不本二尺檠邊之功夫。
少年學琴欲學渠，勿但彈琴當讀書。